**DVORIŠTA**

**15.-24.07.2016., Gornji grad, Zagreb**

**OPIS PROJEKTA**

**DVORIŠTA - NAJZABAVNIJE DOGAĐANJE S DUŠOM**

Kad god došli u Zagreb starogradska jezgra Gornjega grada mjesto je koje morate posjetiti, a nađete li se tu sredinom srpnja **kulturno-turistička atrakcija "Dvorišta" događaj je koji jednostavno ne smijete propustiti!**

**"Pravo urbano cool događanje s dušom"** i **"Projekt kakav Zagreb još nije imao"** samo su neki od superlativa kojim mediji otpočetka prate ovu manifestaciju, ali su zasigurno najvrijednije nebrojene **pohvale samih posjetitelja** koji svoje komentare upisuju u knjige dojmova i dijele društvenim mrežama poput **"Osjećam se kao turist u vlastitom gradu"** ili "Pohvala na svježoj ideji i organizaciji. **Gornji grad je bio prepun, turisti su uživali.** I ja sam se osjećala kao turist".

**Tijekom deset nezaboravnih dana** posjetitelji "Dvorišta" imaju jedinstvenu priliku zaviriti iza fasada nekih od najljepših gornjogradskih palača i doživjeti čarobne ambijente ovih jedinstvenih gornjogradskih prostora. No čeka ih tu i puno dobre urbane zabave, jer se u dvorištima mogu osvježiti slasnim zalogajima i osvježavajućim gutljajima i dobro se zabaviti uz prvorazredne glazbene izvođače i žive svirke od jazza i klasike do popa.

Zbog svega toga "Dvorišta" su s pravom već u prvoj godini održavanja proglašena **"najzabavnijim događanjem u gradu"** (Jutarnji list), a o uspjehu manifestacije puno govore i **dvije prestižne nagrade** dobivene već nakon prve godine **za najkreativniji i najinovativniji projekt u hrvatskom turizmu.**

I ove godine od petka 15. do nedjelje 24. srpnja u skladu sa sloganom **"Svako ima svoju priču..."** "Dvorišta" pričaju priče o prošlosti Gornjega grada. A svako dvorište uistinu ima samo svoju priču i kroz te priče i Zagrepčanima i sve brojnijim gostima predstavljamo Zagreb kakav još nisu doživjeli!

**Tu će otkriti neke od najljepših privatnih i javnih vrtova i dvorišta gornjogradskih palača na sjevernom potezu Gornjega grada:** prekrasno dvorište s bunarom palače Balbi u Demetrovoj 11, čarobni vrt Državnog arhiva palače Erdödy-Drašković u Opatičkoj 29 ili malo intimno privatno dvorište obitelji Milovac u Opatičkoj 19.

U atriju Mletačke 8 uživat ćete u jedinstvenom ambijentu okruženi skulpturama slavnoga hrvatskog kipara Ivana Meštrovića, a u dvorištu Basaričekove 11 u kojemu je sniman najzagrebačkiji od svih filmova - remekdjelo Kreše Golika "Tko pjeva zlo ne misli" doživjet ćete dašak dobrih starih vremena uz gospona Fulira, gemišt i starogradske popevke začinjen jedinstvenim zagrebačkim štihom.

**Novitet ove godine otvorenje je lokaliteta Hrvatskog instituta za povijest u Opatičkoj 10** u kojem je sniman još jedan antologijski hrvatski film - "Glembajevi" Antuna Vrdoljaka. Ova lokacija posjeduje čak dva dvorišta: svečani ulazni vrt s najljepšom kovanom ogradom na Gornjem gradu slavnoga zagrebačkog arhitekta Hermana Bollea te ružičnjakom i fontanom u sredini, ali i skriveni stražnji vrt ponad monumentalnoga klasicističkog pročelja koje se u zelenim kaskadama spušta prema Radićevoj s prekrasnim pogledom na čitavi Zagreb.

**Drugi novitet je intimno dvorište kuće Frigan vlasnika kuće i njegove žene:** odvjetnika i zagrebačkog gradonačelnika Alojzija Frigana, ove godine rezervirano za ljubitelje birane glazbe i šansone.

"Dvorišta" su partnerski kulturno-turistički projekt G.A.D. PRODUKCIJE, KATAPULT PROMOCIJE i Turističke zajednice grada Zagreba. Program manifestacije održava se uz potporu Gradskog ureda za obrazovanje, kulturu i sport Grada Zagreba u sklopu programa ZgKUL. Sva dvorišta otvorena su za posjetitelje svakim danom za trajanja manifestacije od 18:00 - 00:00h, a ulaz u sva dvorišta je slobodan.

Podaci o **30.000 posjetitelja** i **preko 13.000 lajkova** na službenoj FB stranici, kao i izuzetno zanimanje javnosti i medija te brojne pohvale zabilježene u knjigama dojmova, potvrđuju zanimljivost i kvalitetu ovoga projekta te pružaju pretpostavke za njegov uspješni nastavak i u 2016. godini.

Kvalitetu projekta "Dvorišta" potvrđuju i dvije prestižne nagrade dobivene već nakon prve godine manifestacije: **nagrada "CBTour" i oznaka GREEN MARK - SIGN OF EXCELLENCE** Saveza za energetiku Hrvatske za najkreativniji i najinovativniji projekt u turizmu s naglaskom na održivi razvoj, te **nagrada MRAK - Mreže za razvoj i kreativnost** za najkreativniji i najinovativniji turistički projekt ili proizvod u **respaktabilnoj konkurenciji varaždinskoga Špancirfesta i Noći muzeja!**

"Dvorišta" i ove godine nude doista niz dobrih razloga za uživanje u ljepotama Zagreba i njegova Gornjeg grada tijekom ljeta. Zbog svega toga od 15. do 24. srpnja i ove godine **zakačite se za - "Dvorišta"!**

Pratite projekt na: **www.facebook.com/dvorista.in**

**LOKALITETI DVORIŠTA: Sjeverni dio Gornjeg grada**

**Palača Balbi, Demetrova 11**

Staroslavenski institut, barokna palača i dvorište s jedinim sačuvanim bunarom na Gornjem gradu, među starim Zagrepčanima poznata i kao Balbičina palača nazvana po barunici Korneliji Balbi koja je bila njena zadnja privatna vlasnica, u kojoj je u brojnim trenutcima slobodnoga vremena vezla najljepše ukrašena veziva koja se i danas čuvaju u obližnjem Muzeju grada Zagreba

**Palača Erdödy-Drašković, Opatička 29**

Državni arhiv u Zagrebu, čuva najstarije povelje iz povijesti grada Zagreba, u ovoj prekrasnoj palači svoje djetinjstvo provela je hrvatska operna primadona Sidonija Erdödy Drašković, a još sredinom 20. stoljeća u njemu se sušio veš, igrala djeca i trčale kokice

**Atelijer Meštrović, Mletačka 8**

Zbirka slavnog kipara, obiteljska kuća koju je Ivan Meštrović zajedno s umjetninama, fotografijama, arhivom i drugim osobnim stvarima darovao Hrvatskoj, posjeduje dva otvorena prostora, ulazni atrij mediteranskoga tipa i skriveni unutarnji zeleni vrt s majstorovim skulpturama ispred atelijera

**Privatno dvorište obitelji Milovac, Opatička 19**

Lokacija na kojoj je rođen skladatelj i violončelist Rudolf Matz, na kojoj je živjela velika ljubav slavnog hrvatskog skladatelja Vatroslava Lisinskog Hedviga Ban te na kojoj je prema legendi nastala prva hrvatska opera *Ljubav i zloba*

**"Tko pjeva zlo ne misli", privatno dvorište, Basaričekova 11**

Dvorište u kojemu je sniman najzagrebački među svim filmovima - kultni film "Tko pjeva zlo ne misli" Kreše Golika s vječnim likovima Ane, Franje, Mine, gospodina Fulira i malog Perice

**Hrvatski institut za povijest, Opatička 10**

Reprezentativna zgrada dograđena i preuređena na inicijativu "oca modernog Zagreba" Izidora Kršnjavog prema nacrtima "graditelja hrvatske metropole" Hermana Bolléa; u ovu palaču u kojoj je sniman kultni film "Glembajevi" Antuna Vrdoljaka, na simbolički način ugrađene su uljudba, kultura i povijest Hrvata; posjeduje čak dva dvorišta: reprezentativno prednje s ružičnjakom i fontanom u koje se ulazi kroz najljepšu kovanu ogradu na Gornjem gradu, te skriveno stražnje koje se zelenim kaskadama spušta prema Radićevoj i posjetiteljima pruža jedinstveni pogled na Zagreb

(nastavak na sljedećoj str.)

**Kuća Frigan, Opatička 27**

Jednokatna uglovnica razvedenog tlocrta s dva ulična i dva dvorišna krila sagrađena 1840. najkvalitetnije je sačuvano djelo u opusu arhitekta Aleksandra Brdarića; na balkonskoj kovanoj ogradi inicijali su vlasnika kuće i njegove žene: odvjetnika i zagrebačkog gradonačelnika Alojzija Frigana (AMF), a strop je 1925. oslikao Jozo Kljaković; zgrada reprezentira epohu bidermajera u Zagrebu